সত্তর বছর বয়সী একজন মহিলা যদি হঠাৎ বিয়ের কথা বলেন, তবে সমাজের চোখ কপালে ওঠে। সেটা অবশ্য একেবারেই ভারতীয় চিন্তাধারা! বিদেশে ষাট-সত্তর বছর বয়সে বিয়ে খুব একটা অবাক করা বিষয় নয়। শুধু যে সেলিব্রিটিরাই সেই তালিকায় রয়েছেন তা কিন্তু নয়, নেহাত সাধারণ মানুষও কিন্তু বেশি বয়সেও নতুন করে জীবন শুরু করার কথা ভাবেন। কিন্তু এদেশে বিষয়টা বহুদিন ধরেই অন্য রকম। পশ্চিম ভারতের কিছু জায়গায় তাও অল্প বয়সে স্বামী মারা গেলে ‘দিয়াবাট্টু’ প্রথায় পরিবারেরই অন্য কারও সঙ্গে বিয়ে দেওয়া হয়। কিন্তু দেশের বাকি অংশে এখনও বিধবা হওয়া মানে জীবন শেষ হয়ে যাওয়া। বিশেষ করে বাঙালিদের মধ্যে তো বিধবাদের সবকিছু থেকে বঞ্চিত করে তিল তিল করে শুকিয়ে মারার ট্রাডিশন একটা ছিলই। 

ছবির একটি দৃশ্যে সাবিত্রী চট্টোপাধ্যায় ও আবির
ঈশ্বরচন্দ্র বিদ্যাসাগর মহাশয়ের ছবি ঘটা করে বাড়িতে টাঙিয়ে রাখে যে বাঙালি, সেই বাঙালিই কিন্তু ২০১৬-তে এসেও বিধবাবিবাহ নিয়ে খুব একটা স্বচ্ছন্দ নয়। তার উপর যদি সেই মহিলার বয়স যৌবন পেরিয়ে প্রৌঢ়ত্বের দিকে ঝুঁকে গিয়ে থাকে তো কথাই নেই। এমনই এক সামাজিক প্রেক্ষাপটে যদি কোনও সত্তর বছরের বৃদ্ধা ঘুরে বেড়ান ৩০-৩৫ বছরের বয়ফ্রেন্ডের হাত ধরে? তাহলে ‘লোকে কী বলবে’? এই প্রশ্নচিহ্ন নিয়েই শুরু হয় পরিচালক অনিন্দ্য ঘোষের ছবি ‘ঠাম্মার বয়ফ্রেন্ড’। ঠাম্মা অর্থাৎ ‘সাবিত্রী চট্টোপাধ্যায়’ এক ধনী বিধবা। গ্রামের বাড়িতে একলা থাকেন। হঠাৎই তাঁর চিঠি এসে পৌঁছয় শহরে থাকা ছেলেমেয়েদের হাতে। বিয়ে করতে চলেছেন ঠাম্মা। খবর পেয়ে তড়িঘড়ি গ্রামের বাড়িতে এসে পরিবারের সবাই দেখেন পাত্র এক বছর তিরিশের হ্যান্ডসাম যুবক। ওদিকে ঠাম্মার নাতনিরাই তো সব বিয়ের পিঁড়িতে বসার উপযোগী হয়ে গিয়েছেন। 
আরও পড়ুন
বাংলার তারকা-সন্তানেরা, দেখুন ফোটোগ্যালারি
বাংলার নায়কদের জীবনের আসল নায়িকারা
মেকআপ ছাড়া কেমন দেখায় বাংলার নায়িকাদের? 
তার পর অনেক কিছুই হয় যা সচরাচর হওয়ার কথা। এগিয়ে যায় গল্পের তরী। ঠাম্মার না হয় একা থাকতে থাকতে আর ভাল লাগছে না তাই বিয়ের জন্য মেতে উঠেছেন কিন্তু তার যুবক বয়ফ্রেন্ড? তিনি কী উদ্দেশ্যে রাজি হলেন বিয়েতে? তবে কি সম্পত্তির লোভেই বিয়ে নাকি এর পিছনে রয়েছে অন্য কোনও অভিসন্ধি? সেটা জানতে হলে অবশ্য দেখতে হবে ছবি। আগামী ১৮ নভেম্বর মুক্তি পেতে চলেছে এই ছবি। ইতিমধ্যেই ইউটিউবে বিপুল জনপ্রিয় হয়েছে এই ছবির ট্রেলার ভিডিও—  

ছবিতে অন্যান্য চরিত্রে রয়েছেন সুদীপা বসু, সুপ্রিয় দত্ত, বিশ্বজিৎ চক্রবর্তী, দোলন রায় ও অরুণিমা ঘোষ। প্রযোজক কান সিং সোধা। ট্রেলার দেখে যদি মজা লাগে তবে এবার দেখুন এই ছবির একটি অসাধারণ মজাদার গানের দৃশ্যায়ন। এই সং ভিডিওটি রিলিজ হয়েছে ইউটিউবে। ঠাম্মার সঙ্গে তাঁর বয়ফ্রেন্ডের রোমান্স, বিয়ে, ফুলশয্যার রাত— সবকিছুরই রয়েছে অসম্ভব মজার উপস্থাপন—